**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

 **2021. november 25-i ülésére**

**Tájékoztató**

**Szombathely Megyei Jogú Város Önkormányzata aktuális gazdasági helyzetéről, jövőbeni pénzügyi kilátásairól**

**Általános megállapítások**

Önkormányzatunk elsődlegesen a Magyarország helyi önkormányzatairól szóló 2011. évi CLXXXIX. törvényben foglalt helyi közügyeket, valamint a helyben biztosítandó közfeladatokat látja el. Ezen kötelező feladatok finanszírozását az állam részben biztosítja, azonban önkormányzatunknak saját bevételeiből ki kell egészítenie a központi forrásokat a működőképesség fenntartása, megőrzése érdekében. Az önként vállalt önkormányzati feladatokat pedig kizárólag a saját bevételeinkből tudjuk fedezni. Az önként vállalt feladatok köre jellemzően a kultúra, a sport, a civil kapcsolatok, gazdaságfejlesztés területén jelentkeznek.

A 2020., 2021., 2022. költségvetési években az alábbi önkormányzatunkat terhelő, a pénzügyi egyenleget negatívan érintő központi intézkedések hatásával kellett, illetve kell a jövőben is számolnunk.

**Önkormányzatunkat terhelő negatív pénzügyi tényezők összesítése**

|  |  |  |  |  |
| --- | --- | --- | --- | --- |
|  |  |  |  | millió forintban |
| **Megnevezés** | **2020. év** | **2021. év** | **2022. év** | **Összesen** |
| gépjárműadó bevétel elvonása | 280 | 280 | 280 | **840** |
| helyi iparűzési adó csökkenés a kkv-k számára történt 1%-os adókulcs bevezetése révén (2021. évben pénzforgalmilag 800 millió Ft-ot jelent, de 2022. évben az adó bevallások után 1.200 millió Ft is lehet)  | 0 | 800 | 1.200 | **2 000** |
| parkolás gazdálkodásból származó bevétel kiesés az ingyenes parkolás biztosítása okán | 130 | 300 | 0 | **430** |
| szolidaritási adó fizetési kötelezettség (2020. évben kiegészítve a beszámítás miatt meg nem kapott központi támogatással)  | 2 600 | 2 700 | 2 700 | **8 000** |
| építmény adó emelés lehetőségének eltörlése miatt (a 2022. évi szabályozás egyelőre nem ismert) |   | 600 | 600 | **1 200** |
| hulladékgazdálkodás vesztesége |   | 500 |   | **500** |
| **MINDÖSSZESEN** | **3 010** | **5 180** | **4 780** | **12 970** |

A fenti táblázat összesített adatai alapján összegezve azt mondhatjuk, hogy az elvont bevételek, a „különadók”, az adó és díjemelés tilalma a három évben összesen 12.970 millió Ft bevétel kiesést jelenthet önkormányzatunknak.

Ezen helyzet önkormányzatunktól rendkívül szigorú költségvetési magatartást követelt, amely a Polgármesteri Hivatal, az intézmények és az önkormányzati tulajdonú gazdasági társaságok soha nem látott mértékű takarékos gazdálkodását, lemondását és áldozatvállalását igényelte.

**A 2021. évi várható pénzügyi helyzet**

A 2021. évi tényleges pénzügyi helyzet a 2022. április hónapban benyújtásra kerülő zárszámadásból lesz tényszerűen megismerhető. A 2021. évi költségvetés megalkotásakor a város vezetése stratégiai döntéseket fogalmazott meg annak érdekében, hogy a lehető legrosszabbra felkészülve, de a város működőképességének biztosítását mindenek fölé helyezve fogadják el a költségvetést.

Önkormányzatunknak a 2020. évben teljesült bevételi forrásaihoz viszonyítva 2021. évben rendkívül nagymértékű forráskieséssel kellett számolnia az alábbiak miatt:

1. a helyi iparűzési adó csökkenése a kkv-k számára történt 1%-os adókulcs bevezetése révén,
2. a gépjárműadó bevétel elvonása,
3. az idegenforgalmi adó csökkenése központi intézkedés miatt,
4. a parkolás gazdálkodásból származó bevételkiesés az ingyenes parkolás következtében,
5. az építményadó csökkenése a reklámfelületek adójának kormányzati eltörlése miatt,
6. az iparűzési adó csökkenése az egyik legnagyobb adózó gazdasági társaság adóoptimalizálása okán.

A stratégiai döntés alappillére az volt, hogy a helyi iparűzési adó bevétel a legnagyobb összegű bevétel elmaradással számolva is teljesen megalapozott legyen, remélve, hogy a ténylegesen teljesülő összeg magasabb lesz.

Számításaink alapját a 2020. évben teljesült helyi iparűzési adó bevétel adta, melynek összege 9.155 millió Ft volt. Ezt az összeget csökkentettük 1.500 millió Ft-al az Aptiv Services Hungary Kft. adóoptimalizálása révén, és további 1.200 millió Ft összeg bevétel kiesést prognosztizáltunk a kkv-k számára történt 1%-os adókulcs bevezetése miatt. Így a 2021. évre tervezett helyi iparűzési adóbevételünk kerekítve 6.500 millió Ft összegben lett meghatározva.

A fenti bevétel elmaradások kompenzálása érdekében 3.600 millió Ft szabad felhasználású állami támogatás szükségességével számoltunk. Azonban az állami segítség bizonytalan volta miatt, a működőképesség biztosítása érdekében áttekintésre kerültek a költségvetésben tartalékba helyezhető kiadási előirányzatok 2.813 millió Ft összegben. Az állami segítség nem érkezett meg, így a tartalékok eltörlése után fennmaradt 787 millió Ft összegű strukturális hiány maradt a működésben.

2021. év közben a költségvetési rendelet módosításakor a 2020. évi szabad maradvány és a teljesült vagyongazdálkodási bevételeink (FALCO Zrt., Galambos Holding Kft., Inter-Alp Kft., Reményik Sándor Evangélikus Óvoda, Általános Iskola és Alapfokú Művészeti Iskola, „Szombathely fejlesztési csomag”) terhére biztosítottuk a fent említett strukturális hiány finanszírozását, a kulturális és sport célú támogatásokat, az önkormányzati tulajdonú gazdasági társaságok működésének biztosítását, a parkfenntartási kiadásokat, az út-járda fenntartási költségeket, rendőrség, polgárőr szervezetek, tűzoltóság támogatását, háziorvosi életpálya modell finanszírozását, ELTE támogatását, CLLD projektek önrészét, Vásárcsarnok felújítási kiadásait, VOLÁNBUSZ Zrt. helyi közösségi közlekedés 2020. évi jóváhagyott elszámolását, stb.

Az október havi közgyűlésen a Polgármesteri Hivatal hatósági és törvényességi munkájáról, a hivatal tevékenységéről szóló jegyzői tájékoztatóban már számot adtunk arról, hogy a helyi iparűzési adó bevétel a tervezett előirányzathoz viszonyítva túlteljesítést mutat. Azonban az év végéig várható tényleges iparűzési adó bevétel összegét jelentősen befolyásolja majd a folyamatos végrehajtási munka eredményessége, az eltérő üzleti éves adózók hátralévő befizetései, a várhatóan túlfizetésként jelentkező összegek, amivel majd év végén a könyvvezetési szabályok szerint korrigálni kell a lekönyvelhető bevételeket. Mindezek figyelembevételével 2021. december 31-ig pénzforgalmilag realizálódó iparűzési adóbevételként várhatóan 1.700 millió forint többlet összeggel számolhatunk. Így a tervezett 6.500 millió Ft-al szemben a tényleges helyi iparűzési adó bevétel 8.200 millió Ft is lehet.

2021. év elején levélben felkerestem a kis- és középvállalkozásokat és kértem, hogy amennyiben a vállalkozásuk anyagi lehetősége engedi, akkor a központilag megállapított helyi iparűzési adó mérték 1%os kedvezményével ne éljenek. Akkori adatok alapján 1.200 millió Ft összegben számoltunk a kedvezmény összegével. A 2021. évi tényadatok alapján 400 millió Ft-tal kedvezőbben alakultak a befizetések, azonban a végleges összegeket a 2022. május 31. napjáig benyújtásra kerülő adóbevallások alapján tudjuk meghatározni.

**A helyi iparűzési adó bevétel várható többletéből, a jóváhagyott vagyonértékesítésekből 2021. évben befolyó összegekből kell még 2021. évben finanszíroznunk a parkolás gazdálkodási bevétel tervezetten felüli kiesését, a VOLÁNBUSZ Zrt. által a 2020 - 2021. évekhez követelt összegeket, amely 2020. év után 189 millió Ft, a 2021. év után pedig 969 millió Ft is lehet (összesen 1.158 millió Ft), valamint az új bölcsőde felújítás projektjének többletköltségét (145 millió Ft).**

**Mindezeket figyelembe véve a jelenlegi információkon alapuló modellezés alapján előre láthatóan cca. 377 millió Ft összegű többlettel fogjuk zárni a 2021. évi gazdálkodásunkat a tervezett előirányzatokhoz viszonyítva.**

**A 2022. évi várható pénzügyi helyzet**

A 2022. évi költségvetés összeállításakor a 2021. évi eredeti előirányzatok adják a számításaink kiindulási alapját. Azon előirányzatokhoz viszonyítva kell levezetnünk a 2022. évi költségvetési tételeinket, a költségvetési egyenleget.

millió forintban

|  |  |
| --- | --- |
| **Megnevezés** | **Összeg** |
| 2021. évi pozitív egyenleg maradványként számolva |  +377 |
| 2021. évi működésben eredetileg meglévő strukturális hiány  | -787 |
| helyi iparűzési adó bevétel a 2022-ben is 8.200 millió Ft összegben tervezve | +1.700 |
| vagyongazdálkodási bevételek (EPCOS terület megtörtént értékesítéséből és a, „Szombathely fejlesztési csomag”-ból 2022. évben befolyó bevétel és egyéb jövőbeni vagyonbevételek) | +777 |
| Blaguss Kft. - Közszolgáltatási szerződés helyi közlekedés | -1.178 |
| intézmény működtetés többlet kiadásai * minimálbér és garantált bérminimum növekménye, bérrendszerben lévő automatikus növekmények – a központi ellentételezés összege még nem ismert
* az élelmezési nyersanyagnorma és rezsikulcs emelés összege (óvodai, általános iskolai, középiskolai étkeztetés)
* közüzemi díjak növekménye
* egyéb kötelező intézményi kiadások
 | -600-80 -121-80 |
| 2021. év közben pótelőirányzatként biztosított kiadások összege * ELTE támogatás
* kulturális és sport célú támogatások nyújtása
* út-járda fenntartási költségek
* egyéb kiadások (Háziorvosi életpálya modell, rendőrség támogatása, polgárőrség támogatása, tűzoltóság támogatása, stb.)
* önkormányzati tulajdonú gazdasági társaságok működéséhez adott támogatások
 | -130-245-40-63-183 |
| 2022. évi új költségvetési tételek (uszoda fenntartás, parkfenntartás többlet kiadása, Savaria karnevál megrendezése, közvilágítás energia díj növekedése, Vásárcsarnok légkondicionálás, CLLD projektek további önrész, egyéb szükséges kiadások) | -636 |
| **2022. évre prognosztizált egyenleg** | **-1.289** |

A jelenlegi információink alapján prognosztizálható 2022. évi negatív egyenleget még tovább növelhetik az alábbi – összességében milliárdos nagyságrendet is elérhető - feszültségek is:

* Horvát Óvoda és Általános Iskola fejlesztéséhez pályázati önrész szükségessége
* a Szombathely – Balogunyom kerékpárúthoz szükséges további önrész
* Modern Városok Program - Multifunkcionális városi közszolgáltatási telephely Szombathely - Sárdi ér út projekt vonatkozásában a támogató részéről a támogatási cél megvalósulása vitatott
* a VASIVÍZ Zrt. 2022. évre prognosztizált jelentős összegű vesztesége
* a fenntartási időszakba került vagy kerülő projektekben korábban vállalt indikátorok teljesülésének bizonytalanságai.

**A fentieket összegezve megállapítható, hogy a 2022. évi költségvetésben 2-3 milliárd forint közötti feszültség is jelentkezhet.**

**Mindezek alapján az önkormányzatnak a 2022. évi költségvetés megalkotásakor folytatnia kell a takarékos gazdálkodást, az óvatos tervezés elvét. Az esetleges kormányzati kompenzáció hiányában továbbra is fennáll, hogy a működési egyensúly megteremtése érdekében a nem kötelező kiadások (kultúra, sport, stb.) csökkentése, feladatok elhagyása, átszervezése válhat szükségessé.**

A Közgyűlés a 188/2021. (X.28.) Kgy. számú határozatában döntött a helyi közösségi közlekedésbe bevont autóbuszok városmarketing célú fóliázásáról és az ehhez szükséges forrás biztosításáról. Javasolom, hogy a fentiekben bemutatott várható pénzügyi helyzet miatt a Közgyűlés vonja vissza ezen határozatát.

Kérem a Tisztelt Közgyűlést, hogy a tájékoztatót tudomásul venni, valamint a határozati javaslatokat elfogadni szíveskedjék.

**Szombathely, 2021. november „ ”**

 **/: Dr. Nemény András :/**

**I.**

**HATÁROZATI JAVASLAT**

**……../2021. (XI.25.) Kgy. számú határozat**

Szombathely Megyei Jogú Város Közgyűlése Szombathely Megyei Jogú Város Önkormányzata aktuális gazdasági helyzetéről, a jövőbeni pénzügyi kilátásairól szóló tájékoztatót megismerte, és azt tudomásul veszi.

**Felelős:** Dr.Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő:** azonnal

**II.**

**HATÁROZATI JAVASLAT**

**..…/2021. (XI.25.) Kgy. számú határozat**

Szombathely Megyei Jogú Város Közgyűlése - az autóbuszok városmarketing célú fóliázására vonatkozó - 188/2021.(X.28.) Kgy.sz. határozatát visszavonja.

**Felelősök**: Dr. Nemény András, polgármester

 Dr. Horváth Attila, alpolgármester

 Horváth Soma, alpolgármester

 Tóth Kálmán, a Városstratégiai, Idegenforgalmi és Sport Bizottság elnöke

 Dr. Károlyi Ákos jegyző

 (a végrehajtás előkészítéséért:

 Kalmár Ervin, a Városüzemeltetési és Városfejlesztési Osztály vezetője

 Stéger Gábor, a Közgazdasági és Adó Osztály vezetője)

**Határidő**: azonnal